S-187/2012

Mál þetta, sem var dómtekið 11. október, er höfðað með ákæru ríkissaksóknara, út gefinni hinn 11. september 2012, á hendur X;

„fyrir umferðarlagabrot og brot gegn valdstjórninni framin á Akureyri aðfaranótt sunnudagsins 20. maí 2012:

1. Umferðarlagabrot, með því að hafa ekið bifreiðinni [...] suður Oddeyrargötu undir áhrifum áfengis (vínandamagn í blóði 2,66‰).

Telst þetta varða við 1., snr. 3. mgr. 45. gr., sbr. 1.mgr. 100. gr. umferðarlaga nr. 50/1987, sbr. 1. gr. laga nr. 48/1997.

2. Brot gegn valdstjórninni, með því að hafa skömmu síðar í lögreglubifreið á leið að lögreglustöðinni við Þórunnarstræti hótað lögreglumönnunum [A] og [B], sem voru við skyldustörf, og fjölskyldum þeirra, lífláti.

Telst þetta varða við 1. mgr. 106. gr. almennra hegningarlaga r. 19/1940, sbr. 1. gr. laga nr. 25/2007.

Þess er krafist að ákærði verði dæmdur til refsingar, til greiðslu alls sakarkostnaðar og til sviptingar ökuréttar skv. 101. og 102. gr. nefndra umferðarlaga sbr. 25. gr. laga nr. 44/1993 og 18. gr. laga nr. 66/2006.“

Ákærði hefur komið fyrir dóm og játað sök. Með játningu hans, sem ekki er ástæða til að efa að sé sannleikanum samkvæm, er nægilega sannað að hann hafi gerst sekur um þá háttsemi sem í ákæru er lýst og þar er rétt heimfærð til refsiheimilda, en gögn málsins þykja veita ákæru nægilega stoð. Verður lagður dómur á málið án frekari sönnunarfærslu en þegar hefur farið fram, með heimild í 164. gr. laga nr. 88/2008.

Sakaferill ákærða er með þeim hætti að í desember 2010 var hann dæmdur í fjögurra mánaða fangelsi fyrir brot gegn 1. mgr. 106. og 1. mgr. 217. gr. almennra hegningarlaga, en fullnustu refsingarinnar frestað skilorðsbundið í þrjú ár. Hinn 25. maí 2012 var hann dæmdur til greiðslu 300.000 króna sektar í ríkissjóð og sviptur ökurétti í fjögur ár fyrir brot gegn 1. og 2. mgr. 32. gr. og 1. mgr. 37. gr. og 1. sbr. 3. mgr. 45. gr. og 1. mgr. 5. gr. umferðarlaga og var dómurinn birtur honum hinn 13. júní. Um skilorðsrof var að ræða en refsing var ekki dæmd upp.

Brot sitt nú framdi ákærði fyrir uppsögu dómsins hinn 25. maí og verður honum því ákveðinn hegningarauki.

Ákærða til málsbóta er að hann játar skýlaust sök sína í málinu. Lýsti hann iðrun vegna gjörða sinna.

Ákærði er nú meðal annars sakfelldur fyrir brot gegn 1. mgr. 106. gr. almennra hegningarlaga en í skilorðsdómi sínum frá desember 2010 var ákærði meðal annars sakfelldur fyrir brot gegn sömu grein, og var hann þá sakfelldur fyrir brot sem beindust að lögregluþjónum og fangavörðum, alls níu einstaklingum. Með brotum þeim, sem ákærði er nú sakfelldur fyrir, rýfur hann skilorð þess dóms og hefur nú á ný brotið gegn lögregluþjónum við skyldustörf þeirra. Verður skilorðsdómur ákærða frá desember 2010 nú tekinn upp og verður ákærða gerð refsing í einu lagi, alls sex mánaða fangelsi sem ekki er unnt að binda skilorði. Þá verður hann nú sviptur ökurétti í eitt ár frá 13. júní 2016 að telja.

Ákærði verður dæmdur til að greiða málsvarnarþóknun skipaðs verjanda síns, G-kk-ef S-kk-ef hæstaréttarlögmanns, 50.200 krónur, og annan sakarkostnað sem samkvæmt yfirliti sýslumanns nemur 32.582 krónum.

Af hálfu ákæruvaldsins fór G-kk-nf J-kk-nf B-kk-nf fulltrúi sýslumannsins á Akureyri með málið.

Dóm þennan kveður upp Þ-kk-nf D-kk-nf héraðsdómari.

D Ó M S O R Ð

Ákærði, X, sæti fangelsi í sex mánuði.

Ákærði er sviptur ökurétti í eitt ár frá 13. júní 2016 að telja.

Ákærði greiði málsvarnarþóknun skipaðs verjanda síns, G-kk-ef S-kk-ef hæstaréttarlögmanns, 50.200 krónur, og annan sakarkostnað 32.582 krónur.